Христо Смирненски
Из „Тайните на харема“

chitanka.info

Из „Тайните на харема“[0]

Аз тук съм президента —

паша, паша,

баща на парламента —

баща, баща!

Аллах изпрати ме при вас

закони да ви пиша аз

и нивга не греша,

защото съм паша.

С таз мисия културна

вървя напред!

България ще турна

във ред, във ред!

В чужбина ходих аз навред,

та политическия лед

дано да разтроша,

защото съм паша!

Създадох член четвърти[1] —

за вас, за вас,

зъбите ви да кърти

от час на час,

но сам той беше без зъби

и кой тъй леко го уби

не мога да реша,

макар че съм паша.

Започнах съд държавен,

но не върви

и стана той забавен,

уви, уви!

И старата търгашка сган

се смее и весели там

от сърце и душа

над клетия паша!

Аз съм трудолюбивий

паша, паша

и хора мързеливи

не ща, не ща.

И аз въведох за това

у нас повинност трудова,

която досега

е весела шега!

И левът ни е болен —

не е добре,

поглежда меланхолен —

ще мре, ще мре.

Затуй с народен заем аз

му хвърлих кокалче завчас,

дано го утеша,

защото съм паша…

Аз тук съм президента —

паша, паша,

баща на парламента —

баща, баща!

Аллах изпрати ме при вас

закони да ви пиша аз

и честичко греша,

макар че съм пашааа…

[0] Публикация: Българан. Седмично хумористично списание. София, г. VII, бр. 7 от [11 февруари] 1922 г., с подпис: В-л.

„Тайните на харема“ е оперета от Пол Абрахам, играна по това време у нас. ↑

[1] Под натиска на англо-френските империалисти земеделското правителство е принудено да отмени член четвърти от закона за съдене и наказване виновниците за народната катастрофа, който предвижда конфискация на имуществото. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.